

**REPUBLIKA HRVATSKA**

**SISAČKO – MOSLAVAČKA ŽUPANIJA**

**OSNOVNA ŠKOLA GLINA**

**ELEMENTI I MJERILA ZA**

**OCJENJIVANJE VLADANJA UČENIKA**

*Učiteljsko vijeće Osnovne škole Glina, Glina (u daljnjem tekstu Škola)*, donijelo je 04. listopada 2023. *Odluku o elementima i mjerilima za ocjenjivanje vladanja učenika za nastavnu godinu 2023./2024.*

Napomena: Izrazi koji se u ovom dokumentu koriste za osobe u muškome rodu, neutralni su i odnose se na osobe muškoga i ženskoga spola.

**1. UVOD**

Ocjena iz vladanja učenika temelji se na moralnim načelima: kako se učenik odnosi prema samome sebi, društvenom i materijalnom okruženju. Ocjenjivanje vladanja učenika obuhvaća sustavno prikupljanje podataka o ponašanju učenika i postignutim kompetencijama prema unaprijed definiranim i prihvaćenim načinima, postupcima i elementima, a sastavnice su:

* praćenje, tj. sustavno uočavanje i bilježenje zapažanja o ponašanju učenika prema prethodno utvrđenim elementima od strane razrednika, učitelja i stručnih suradnika
* provjeravanje, tj. procjena napretka u ponašanju učenika i postignute razine kompetencija na temelju praćenja, na sjednicama Razrednih vijeća, školskih povjerenstava, te individualnim razgovorima s roditeljima i učenicima
* ocjenjivanje, tj. pridavanje opisne vrijednosti ***uzorno, dobro, loše***rezultatima praćenja učenikovog vladanja.

Bilješke o ponašanju učenika vode se u Listi praćenja učenika. Liste praćenja učenika treba ispunjavati jasno i razumljivo za roditelje i učenike. Bilješke sadrže podatke o učeniku, mjesto i vrijeme ponašanja/događaja, opis ponašanja i poduzete mjere. Podaci upisani u Listu praćenja učenika ne smiju vrijeđati niti etiketirati učenika. O njima roditelje informira razrednik.

Elemente vladanja učenika, te načine i postupke ocjenjivanja predlažu svi učitelji škole, stručni suradnici i ravnatelj na sjednici Razrednih vijeća. Školski tim za kvalitetuih objedinjuje i usklađuje na razini Škole, a Učiteljsko vijećerazmatra, definira/redefinira i usvaja.

Učenik koji prihvaća popravljanje, upozorenja pedagoških djelatnika i preuzima odgovornosti može popraviti ocjenu vladanja. Neprihvatljiva ponašanja za određenu ocjenu vladanja mogu se događati u školi ili putem društvenih mreža.

Aktivnosti u procesu ocjenjivanja razvoja ponašanja učenika provode učitelji, razrednici i stručni suradnici transparentno, javno i kontinuirano, poštujući učenikovu osobnost i dajući svakomu učeniku jednaku priliku.

Načine, postupke i elemente ocjenjivanja vladanja učenika s posebnim potrebama učitelji i stručni suradnici trebaju prilagoditi vrsti teškoće i osobnosti učenika. Ocjena vladanja za te učenike donosi se posebno i poimenično.

Razrednik zaključuje ocjenu vladanja učenika, uz mišljenje Razrednoga vijeća. U zapisniku sjednice toga Razrednoga vijećarazrednik upisuje uz odgovarajuću točku dnevnog reda napomenu „ocjene vladanja zaključio razrednik uz mišljenje i suglasnost Razrednoga vijeća“, tj. navodi po potrebi naglaske i zaključke iz rasprave o ocjeni vladanja za pojedinog učenika (ako ne postoji suglasnost oko ocjene).

Razrednik ima obavezu:

* na početku nastavne godine (na 1. satu razrednika, tj. na 1. roditeljskom sastanku) upoznati javno sve učenike i roditelje s Elementima i mjerilima za ocjenjivanje vladanja učenika.
* na kraju nastavne godine (na zadnjem satu razrednika) javno zaključiti i priopćiti, te obrazložiti ocjenu vladanja svakom učeniku, te u odgovarajuću rubriku Dnevnika radaza sat razrednika upisati - Javno zaključivanje i priopćavanje ocjena vladanja učenika.
* redovito informirati roditelje o vladanju učenika, dogovarati i poduzimati mjere za unapređivanje vladanja učenika te voditi brigu o tome da roditelj pravovremeno dobije informaciju koju će i zbog čega ocjenu vladanja imati njegovo dijete na kraju nastavne godine.

Učenik ima pravo znati elemente, načine i postupke ocjenjivanja vladanja. Učenik je dužan pridržavati se svih pravila koja se odnose na načine i postupke ocjenjivanja te na pravila ponašanja učenika u školi. Ukoliko se učenik ne pridržava pravila, učitelj/razrednik/stručni suradnik može predložiti određenu pedagošku mjeru razredniku, Razrednome ili Učiteljskom vijeću, koji mogu donijeti odluku o izricanju pedagoške mjere učeniku.

Roditelj ima pravo znati elemente, načine i postupke ocjenjivanja vladanja učenika. O načinima i postupcima ocjenjivanja vladanja roditelje informira razrednik na roditeljskim sastancima i individualnim informativnim razgovorima. Roditelji imaju pravo uputiti primjedbe, komentare i sugestije o ocjenjivanju vladanja učenika ravnatelju i/ili Vijeću roditelja.

Ravnatelj i stručni suradnici Škole dužni su tijekom nastavne godine pratiti provođenje odredbi Elemenata i mjerila za ocjenjivanje vladanja učenika u nastavnoj godini 2023./2024. koje se odnose na ocjenjivanje vladanja učenika. Ravnatelj je dužan razmotriti svaku pisanu predstavku roditelja ili Vijeća roditelja koja se odnosi na načine i postupke ocjenjivanja vladanja učenika i pisano odgovoriti najkasnije u roku od 15 dana od dana zaprimanja predstavke.

Područja praćenja ponašanja učenika su:

1) odnos učenika prema nastavnom radu i učenju,

2) odnos učenika prema drugim učenicima,

3) odnos učenika prema učiteljima i ostalim djelatnicima,

4) odnos učenika prema imovini, društvenom i prirodnom okruženju te zdravstvenoj zaštiti.

Ako učenik ima dijagnosticiran ADHD, ponavljanje pogreške koja je posljedica impulzivnosti ne može se kažnjavati sniženom ocjenom iz vladanja. Pretpostavka za to je da je učenik pristojan i da na poticaj ispravlja pogreške (ako ga druga osoba upozori na neprimjerena ponašanja, odmah ih ispravlja).

Razrednik pri donošenju konačne ocjene iz vladanja učenika koristiti predložene točke.

2. ELEMENTI I MJERILA ZA OCJENJIVANJE VLADANJA UČENIKA

**UZORNO**

Učenik uzornog ponašanja aktivan je u nastavnom procesu, odgovoran i savjestan u radu, spreman na suradnju s učenicima i učiteljima. Poštuje dogovorena pravila, primjereno se ponaša, izbjegava sukobe, ima razvijenu kulturu ponašanja, pristojno se ponaša izvan škole (terenska nastava i sl.) te poštuje pravila timskoga rada.

1) ODNOS PREMA RADU

* poštuje Kućni red škole
* redovito polazi nastavu i druge aktivnosti (jedan neopravdani sat u nastavnoj godini neće se uzeti u obzir)
* ne ponavlja učinjeni propust
* poštuje dogovorena pravila
* prihvaća odgovornost za svoje postupke
* ne koristi mobitel/slušalice/pametni sat na nastavi

2) ODNOS PREMA DRUGIM UČENICIMA

* odgovorno se ponaša prema drugim učenicima
* rado pomaže, poštuje tuđa prava i prihvaća različitosti
* preuzima odgovornost za svoje postupke
* trudi se ispravno postupati u svakoj situaciji bilo u školi, javnim prostorima, društvenim mrežama i u svim oblicima komunikacije
* ne ugrožava sigurnost drugih učenika, ne vrijeđa, ne ismijava, ne prijeti, ne psuje drugim učenicima

3) ODNOS PREMA UČITELJIMA I OSTALIM DJELATNICIMA ŠKOLE

* na primjeren način komunicira i poštuje sve učitelje i djelatnike škole te je ovo pravilo prekršio najviše jednom
* ne ometa učitelja za vrijeme nastave ili ostalih oblika odgojno-obrazovnog rada
* ne ugrožava sigurnost učenika, učitelja i ostalih djelatnika škole te je ovo pravilo prekršio najviše jednom

4) ODNOS PREMA ŠKOLSKOJ IMOVINI, IMOVINI UČENIKA TE DRUŠTVENOM, PRIRODNOM I TEHNIČKOM OKRUŽENJU, ZDRAVSTVENOJ ZAŠTITI

* čuva svoje i tuđe udžbenike, posuđene knjige u školskoj knjižnici
* kulturno se ponaša prema školskoj imovini i pedagoškoj dokumentaciji
* učenik vodi računa o urednosti školskih prostora (sanitarnih čvorova i sl.)
* u školu dolazi čist i uredan, primjereno odjeven (odjeća ne smije biti prozirna, prekratka, hlače pristojne dužine i nisu poderane, ne koristi se kozmetikom pretjerano i neprimjereno)
* poštuje zabranu konzumiranja alkohola, duhanskih proizvoda i droge, SNUS-a, električnih cigareta i energetskih pića u unutrašnjem i vanjskom prostoru škole te u svim ostalim prigodama (izvanučionička nastava, izleti, susreti...)
* nosi školske papuče i time održava čistoću škole i čuva osobno i tuđe zdravlje.

**DOBRO**

Povremeno poštuje dogovorena pravila, povremeno ometa učenike i učitelje u radu, ali prihvaća odgovornost i popravlja svoje ponašanje, izbjegava sukobe. Tijekom godine izrečena mu je pedagoška mjera Opomena nakon čega učenik nije promijenio svoje ponašanje. Dobro vladanje može imati i učenik kojemu je izrečena pedagoška mjera Ukor, uz uvjet da je prihvatio odgovornost i popravio ponašanje. Učenik kojem je izrečena mjera Strogi ukor, koji nije prihvatio odgovornost i popravio ponašanje, ne može imati dobro vladanje.

1) ODNOS PREMA RADU

* učenik je neopravdano izostao s nastave, ima od 0.5 do 1% neopravdanih sati od ukupnog broja sati iz svih nastavnih predmeta
* šest do osam puta kasni na nastavu
* ima šest do osam bilježaka u kojima je navedeno da ne prati i ometa nastavu
* šalje tuđi praktičan rad ili pokazuje tuđu domaću zadaću (ima šest do osam zapisa u e-dnevniku)
* učenik je zapisan šest do osam puta da je na nastavi koristio mobitel/slušalice/pametni sat

2) ODNOS PREMA DRUGIM UČENICIMA

* ometa druge učenike u učenju i drugim odgojno-obrazovnim aktivnostima što je zabilježeno šest do osam puta
* ponekad ugrožava sigurnost drugih učenika, vrijeđa, ismijava, prijeti ili psuje drugim učenicima, neposredno ili posredno putem društvenih mreža; ima šest do osam bilježaka
* izaziva sukobe i ne prihvaća odgovornost za svoje postupke (zabilježeno šest do osam puta)
* zbog svog ponašanja učenik tijekom školske godine odlazi šest do osam puta na razgovor sa stručnom službom

3) ODNOS PREMA UČITELJIMA I OSTALIM DJELATNICIMA ŠKOLE

* oglušio se šest do osam puta na zahtjeve koje postavljaju učitelji (u skladu s pravnim propisima i Kućnim redom škole)
* dva puta je prekršio načela primjerenog komuniciranja i iskazivanja poštovanja prema svim učiteljima i djelatnicima škole
* dva puta je upozoren, što je i zabilježeno, zbog ugrožavanja sigurnosti i ugleda učitelja te ostalih djelatnika škole
* ne poštuje učenika, učitelje i djelatnike škole, ili samo primjereno komunicira s učiteljima koju mu predaju
* ponekad prihvaća odgovornost za svoje postupke, ali greške ponavlja

4) ODNOS PREMA ŠKOLSKOJ IMOVINI , IMOVINI UČENIKA TE DRUŠTVENOM, PRIRODNOM I TEHNIČKOM OKRUŽENJU, ZDRAVSTVENOJ ZAŠTITI

* jednom je evidentiran za uništavanje imovine (učenika, škole, osobnu, društvenu)
* zaboravlja i ne nosi školske papuče čime stvara teškoće u održavanju čistoće škole i remeti osobno i tuđe zdravlje (šest do osam zapisa)
* prekršio je zabranu unošenja zabranjenih sredstava u unutrašnji ili vanjski prostor škole, o čemu postoji evidencija

**LOŠE**

Učenik lošeg ponašanja učestalo krši Kućni red škole te razredna i druga pravila. Učenik je neodgovoran i nesavjestan u radu, nije spreman na suradnju s učenicima i učiteljima te učestalo ometa druge učenike i učitelje u radu. Tijekom godine izrečena mu je pedagoška mjera (Ukor ili Strogi ukor), no i nakon izricanja mjere učenik nije prihvatio odgovornost za svoje ponašanje te ga nije promijenio.

1) ODNOS PREMA RADU

* učenik je neopravdano izostao više od 1% nastavnih sati od ukupnog broja sati iz svih nastavnih predmeta
* više od osam puta kasni na nastavu
* često samovoljno mijenja raspored sjedenja, šeće i ustaje bez dopuštenja, ne radi zadano, koristi se mobitelom na nastavi i sl. (ne prihvaća upozorenja i ne preuzima odgovornost)
* ima više od osam evidencija u kojima je navedeno da ne prati i ometa nastavu
* više od osam puta mu je oduzet mobitel zbog nedozvoljenog korištenja
* često krši dogovorena pravila: ima više od osam evidencija zbog nepoštivanja pravila

2) ODNOS PREMA DRUGIM UČENICIMA

* ometa druge učenike u učenju i drugim odgojno-obrazovnim aktivnostima te tako stvara negativnu razrednu klimu i onemogućava nastavni proces što je zabilježeno više od osam puta često ugrožava sigurnost drugih učenika, vrijeđa, prijeti ili psuje drugim učenicima (više od osam evidencija)
* često izaziva sukobe ili je nasilan prema drugima (neposredno ili putem društvenih mreža)
* nesusretljiv je u suradnji s drugim učenicima, ne poštuje pravila timskoga rada, ne uvažava tuđe ideje i mišljenje
* ugrožava prava i ne poštuje različitosti drugih učenika te iskazuje netoleranciju prema drugim učenicima, poštuje isključivo osobna prava, a tuđa prava zanemaruje i krši
* zbog svog ponašanja učenik tijekom školske godine odlazi više od osam puta na razgovor sa stručnom službom

3) ODNOS PREMA UČITELJIMA I OSTALIM DJELATNICIMA ŠKOLE

* negativno reagira na zahtjeve koje postavljaju učitelji i oglušio se više od osam puta na njih
* tri i više puta je prekršio načela primjerenog komuniciranja i iskazivanja poštovanja prema svim učiteljima i djelatnicima škole
* tri i više puta je upozoren, što je i zabilježeno, zbog ugrožavanja sigurnosti i ugleda učitelja te ostalih djelatnika škole
* ne prihvaća odgovornost za svoje postupke

4) ODNOS PREMA ŠKOLSKOJ IMOVINI, IMOVINI UČENIKA TE DRUŠTVENOM, PRIRODNOM I TEHNIČKOM OKRUŽENJU, ZDRAVSTVENOJ ZAŠTITI

* više od jednom je zapisan za uništavanje imovine (učenika, škole, osobnu, društvenu)
* nakon opomene krši zabranu unošenja zabranjenih sredstava u unutrašnji ili vanjski prostor škole, o čemu postoji zapis
* u školu ne dolazi čist i uredan, uglavnom je neprimjereno odjeven (nosi majice bez naramenica ili s tankim naramenicama, kratke ili poderane hlače, mini suknju, prozirnu, pripijenu i kratku odjeću, kozmetikom se koristi pretjerano i neprimjereno)
* niti nakon više upozorenja ne želi nositi školske papuče (ima više od osam zapisa)
* ima više od osam zapisa o tome da ne vodi računa o školskom interijeru i urednosti školskog okoliša
* svojim ponašanjem uništavanja imovine i okoliša daje loš primjer ostalim učenicima i negativno djeluje na njih

**3. PEDAGOŠKE MJERE**

Neprihvatljiva ponašanja na temelju kojih se izriču pedagoške mjere opomene, ukora, strogog ukora ili pedagoška mjera preseljenja u drugu školu podijeljena su ovisno o težini na: lakša, teža, teška i osobito teška.

**Lakšim neprihvatljivim ponašanjima smatra se**:

a) ometanje odgojno-obrazovnoga rada (npr. izazivanje nereda, stvaranje buke, pričanje nakon usmene opomene učitelja/nastavnika ili dovikivanje tijekom odgojno-obrazovnoga rada);

b) onečišćenje školskog prostora i okoliša (npr. bacanje smeća izvan koševa za otpatke);

c) oštećivanje imovine u prostorima škole ili na drugome mjestu gdje se održava odgojno-obrazovni rad nanošenjem manje štete (npr. šaranje, urezivanje u namještaj);

d) nedopušteno korištenje informacijsko - komunikacijskih uređaja tijekom odgojno - obrazovnoga rada;

e) pomaganje ili poticanje ulaska neovlaštenih osoba u školski prostor;

f) poticanje drugih učenika na neprihvatljiva ponašanja;

g) uznemiravanje učenika ili radnika škole odnosno druge aktivnosti koje izazivaju nelagodu u drugih osoba, nakon što je učenik na to upozoren;

h) korištenje nedopuštenih izvora podataka u svrhu prepisivanja.

**Težim neprihvatljivim ponašanjima smatra se:**

a) ometanje odgojno-obrazovnoga rada na način da je onemogućeno njegovo daljnje izvođenje;

b) povreda dostojanstva druge osobe omalovažavanjem, vrijeđanjem ili širenjem neistina i glasina o drugome učeniku ili radniku škole;

c) unošenje ili konzumiranje psihoaktivnih sredstava u prostor škole ili na drugo mjesto gdje se održava odgojno-obrazovni rad;

d) dovođenje ili pomaganje prilikom dolaska neovlaštenim osobama koje su nanijele štetu osobama ili imovini u prostoru škole ili na drugome mjestu gdje se održava odgojno-obrazovni rad;

e) namjerno uništavanje imovine nanošenjem veće štete u prostoru škole ili na drugome mjestu gdje se održava odgojno-obrazovni rad;

f) prikrivanje nasilnih oblika ponašanja;

g) udaranje, sudjelovanje u tučnjavi i druga ponašanja koja mogu ugroziti sigurnost samog učenika ili druge osobe, ali bez težih posljedica;

h) korištenje ili zlouporaba podataka drugog učenika iz pedagoške dokumentacije;

i) klađenje ili kockanje u prostorima škole ili na drugome mjestu gdje se održava odgojno - obrazovni rad;

j) prisvajanje tuđe stvari.

**Teškim neprihvatljivim ponašanjima smatra se:**

a) izazivanje i poticanje nasilnog ponašanja (npr. prenošenje netočnih informacija koje su povod za nasilno ponašanje, skandiranje prije ili tijekom nasilnog ponašanja, snimanje događaja koji uključuje nasilno ponašanje i slična ponašanja);

b) nasilno ponašanje koje nije rezultiralo težim posljedicama;

c) krivotvorenje ispričnica ili ispitnih materijala;

d) neovlašteno korištenje tuđih podataka za pristup elektroničkim bazama podataka škole bez njihove izmjene;

e) krađa tuđe stvari;

f) poticanje grupnoga govora mržnje;

g) uništavanje službene dokumentacije škole;

h) prisila drugog učenika na neprihvatljivo ponašanje ili iznuda drugog učenika (npr. iznuđivanje novca);

i) unošenje oružja i opasnih predmeta u prostor škole ili drugdje gdje se održava odgojno - obrazovni rad.

**Osobito teškim neprihvatljivim ponašanjima smatra se:**

a) krivotvorenje pisane ili elektroničke službene dokumentacije škole;

b) objavljivanje materijala elektroničkim ili drugim putem, a koji za posljedicu imaju povredu ugleda, časti i dostojanstva druge osobe;

c) teška krađa odnosno krađa počinjena na opasan ili drzak način, obijanjem, provaljivanjem ili svladavanjem prepreka da se dođe do stvari;

d) ugrožavanje sigurnosti učenika ili radnika škole korištenjem oružja ili opasnih predmeta u prostoru škole ili na drugome mjestu gdje se održava odgojno - obrazovni rad;

e) nasilno ponašanje koje je rezultiralo teškim emocionalnim ili fizičkim posljedicama za drugu osobu.

Svako izricanje pedagoške mjere temelji se na bilješkama iz pedagoške dokumentacije i/ili službenim bilješkama stručnih suradnika i/ili ravnatelja, a ako je potrebno i na mišljenjima drugih nadležnih institucija.

Prije izricanja pedagoške mjere odgojno-obrazovni radnici škole dužni su međusobno se konzultirati, kontaktirati roditelja učenika, a ako je potrebno mogu se konzultirati i sa školskim liječnikom, drugim stručnjakom ili nadležnim centrom za socijalnu skrb radi upoznavanja osobina i mogućnosti učenika te uklanjanja uzroka koji sprečavaju ili otežavaju njihov pravilan razvoj kako bi se ublažili rizični i pojačali zaštitni čimbenici u razvoju učenika.

U obrazloženju pedagoške mjere navest će se mjesto, vrijeme i način na koji je došlo do neprihvatljivog ponašanja te posljedice koje su nastupile ili su mogle nastupiti. Obrazloženje mora sadržavati i podatke o prethodno poduzetim preventivnim mjerama te prijedloge za pružanje pomoći i potpore učeniku s ciljem otklanjanja uzroka neprihvatljivog ponašanja.

**Pedagoška mjera opomene** izriče se nakon drugog evidentiranog lakšeg neprihvatljivog ponašanja iz članka ili u slučaju da je učenik neopravdano izostao više od 0,5% nastavnih sati od ukupnog broja sati u koje je trebao biti uključen tijekom nastavne godine.

**Pedagoška mjera ukora** izriče se zbog težeg neprihvatljivog ponašanja ili u slučaju da je učenik neopravdano izostao više od 1% nastavnih sati od ukupnog broja sati u koje je trebao biti uključen tijekom nastavne godine.

**Pedagoška mjera strogog ukora** izriče se zbog teškog neprihvatljivog ponašanja ili u slučaju da je učenik neopravdano izostao više od 1,5% nastavnih sati od ukupnog broja sati u koje je trebao biti uključen tijekom nastavne godine.

**Pedagoška mjera preseljenja u drugu školu** izriče se zbog osobito teškog neprihvatljivog ponašanja ili u slučaju da je učenik neopravdano izostao više od 2% nastavnih sati od ukupnog broja sati u koje je trebao biti uključen tijekom nastavne godine

**4. TABLICA ZA ZAKLJUČIVANJE OCJENE VLADANJA NA KRAJU NASTAVNE GODINE**

| Br. | IME I PREZIME UČENIKA | Redovita nastava | | | | | | | | | | | | | Izborna | | UČ | R | Z |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| HJ | LK | GK | EJ | NJ | M | P/B | KE | FI | PO | GE | TK | TJ | VJ | INF |
| 1. |  |  |  |  |  |  |  |  |  |  |  |  |  |  |  |  |  |  |  |
| 2. |  |  |  |  |  |  |  |  |  |  |  |  |  |  |  |  |  |  |  |
| 3. |  |  |  |  |  |  |  |  |  |  |  |  |  |  |  |  |  |  |  |
| 4. |  |  |  |  |  |  |  |  |  |  |  |  |  |  |  |  |  |  |  |
| 5. |  |  |  |  |  |  |  |  |  |  |  |  |  |  |  |  |  |  |  |
| 6. |  |  |  |  |  |  |  |  |  |  |  |  |  |  |  |  |  |  |  |
| 7. |  |  |  |  |  |  |  |  |  |  |  |  |  |  |  |  |  |  |  |
| 8. |  |  |  |  |  |  |  |  |  |  |  |  |  |  |  |  |  |  |  |
| 9. |  |  |  |  |  |  |  |  |  |  |  |  |  |  |  |  |  |  |  |
| 10. |  |  |  |  |  |  |  |  |  |  |  |  |  |  |  |  |  |  |  |
| 11. |  |  |  |  |  |  |  |  |  |  |  |  |  |  |  |  |  |  |  |
| 12. |  |  |  |  |  |  |  |  |  |  |  |  |  |  |  |  |  |  |  |
| 13. |  |  |  |  |  |  |  |  |  |  |  |  |  |  |  |  |  |  |  |
| 14. |  |  |  |  |  |  |  |  |  |  |  |  |  |  |  |  |  |  |  |
| 15. |  |  |  |  |  |  |  |  |  |  |  |  |  |  |  |  |  |  |  |
| 16. |  |  |  |  |  |  |  |  |  |  |  |  |  |  |  |  |  |  |  |
| 17. |  |  |  |  |  |  |  |  |  |  |  |  |  |  |  |  |  |  |  |
| 18. |  |  |  |  |  |  |  |  |  |  |  |  |  |  |  |  |  |  |  |
| 19. |  |  |  |  |  |  |  |  |  |  |  |  |  |  |  |  |  |  |  |
| 20. |  |  |  |  |  |  |  |  |  |  |  |  |  |  |  |  |  |  |  |
| 21. |  |  |  |  |  |  |  |  |  |  |  |  |  |  |  |  |  |  |  |
| 22. |  |  |  |  |  |  |  |  |  |  |  |  |  |  |  |  |  |  |  |
| 23. |  |  |  |  |  |  |  |  |  |  |  |  |  |  |  |  |  |  |  |
| 24. |  |  |  |  |  |  |  |  |  |  |  |  |  |  |  |  |  |  |  |

**U**- uzorno **D**- dobro **L**- loše **UČ**- ocjena učenika **R**- ocjena razrednika **Z**- zaključna ocjena

**5. ZAVRŠNE ODREDBE**

***UZORNO VLADANJE ima učenik za kojega uz navedene kriterije vrijedi sljedeće:***

1. Učenik redovito poštuje Kućni red Škole te školska i razredna pravila u cijelosti.
2. Učenik nema izrečenu pedagošku mjeru tijekom tekuće nastavne godine.
3. Uzorno vladanje može imati učenik kojemu je izrečena pedagoška mjera Opomene i/ili Ukora, ali uz uvjet da je preuzeo odgovornost i popravio ponašanje zbog kojeg mu je izrečena mjera.
4. Učenik kojemu je izrečena Opomena i/ili Ukor, a koji nije preuzeo odgovornost za svoje ponašanje i ponavlja ponašanje zbog kojeg je dobio navedene pedagoške mjere, ne može imati uzorno vladanje.

***DOBRO VLADANJE ima učenik za kojeg uz navedene kriterije vrijedi i sljedeće:***

1. Učenik povremeno ne poštuje i krši Kućni red Škole te školska i razredna pravila.
2. Učeniku je tijekom nastavne godine izrečena pedagoška mjera Opomene i/ili Ukora, nakon čega učenik nije prihvatio odgovornost i nije popravio ponašanje zbog kojeg mu je izrečena mjera.
3. Dobro vladanje može imati učenik kojemu je izrečena mjera Strogog ukora, ali uz uvjet da je učenik prihvatio odgovornost i popravio svoje ponašanje.
4. Učenik kojemu je izrečena mjera Ukora, a koji nije preuzeo odgovornost za svoje ponašanje i ponavlja ponašanje zbog kojega je dobio navedenu pedagošku mjeru, ne može imati dobro vladanje.

***LOŠE VLADANJE ima učenik za kojeg uz navedene kriterije vrijedi sljedeće:***

1. Učenik učestalo ne poštuje i krši Kućni red Škole te školska i razredna pravila.
2. Loše vladanje ima učenik kojemu je izrečena mjera Strogog ukora, nakon čega učenik nije prihvatio odgovornost i nije popravio ponašanje zbog kojeg mu je izrečena mjera.

**Ravnatelj OŠ Glina:**

*Zoran Kirinić, prof.*